ช้อน 9 หุ้นสุดฮอต! SET บ่ายไปต่อปัจจัยในปท.ฟื้น-ต่างชาติกลับมาซื้อ
SET เช้านี้ปรับตัวขึ้นตามทิศทางตลาดหุ้นต่างประเทศ หลังจากศก.ของสหรัฐค่อยปรับตัวดีขึ้น โดยคาดเฟดจะยังคงดอกเบี้ยต่อ ส่วนบ้านเรามีปัจจัยบวกจากแผนกระตุ้นศก.ของครม.ชุดใหม่ บ่ายนี้คาดดัชนีหุ้นไทยคงปรับขึ้นต่อ โดยมี แนวต้าน 1,388-1,394 จุด ส่วนแนวรับ 1,378-1,370 จุด
3 ก.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (3 ก.ย.) ปรับตัวขึ้นตามตลาดหุ้นภูมิภาค หลังเศรษฐกิจของสหรัฐเริ่มฟื้นตัวดีขึ้น โดยมองว่าเฟดไม่น่าจะรีบขึ้นดอกเบี้ยในช่วงนี้ จึงส่งผลดีต่อตลาดหุ้นเอเชียที่จะทำให้เม็ดเงิน Flow เริ่มไหลกลับเข้ามาอีกครั้ง ส่วนบ้านเรามีปัจจัยจากแผนกระตุ้นเศรษฐกิจที่เข้ามาช่วยฟื้นความเชื่อมั่นนักลงทุนได้ค่อนข้างดี
นักวิเคราะห์คาดช่วงบ่าย ตลาดหุ้นไทยน่าจะปรับขึ้นต่อ โดยมีแนวต้าน 1,388-1,394 จุด ส่วนแนวรับ 1,378-1,370 จุด ขณะที่ แนะนำกลุ่มหุ้นที่ได้รับผลดีจากนโยบายกระตุ้นเศรษฐกิจรัฐบาล CK-STEC-ITD-SCC-KTB-CPALL-KTC-QH และ PS
 
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยเช้านี้อยู่ในภาพของการฟื้นตัวตาม Sentiment บวกจากนอกประเทศ โดยตลาดหุ้นภูมิภาคเช้านี้ต่างอยู่ในแดนบวกเฉลี่ยราว 0.6-0.9% หลังเศรษฐกิจของสหรัฐโดยรวมฟื้นตัวในลักษณะค่อยเป็นค่อยไป ซึ่งเศรษฐกิจสหรัฐมีความแข็งแกร่งขึ้นในแบบค่อยๆ ไป
ดังนั้นจึงมีการมองว่าการปรับขึ้นอัตราดอกเบี้ยของธนาคารกลางสหรัฐ (FED) น่าจะมีการเลื่อนออกไปก่อน จึงเป็นบวกต่อตลาดฯ ที่ทำให้เม็ดเงิน Flow ที่ไหลออกจากเอเชียน่าจะไหลกลับมาในระยะสั้นได้
อย่างไรก็ดี ใกล้วันประชุมเฟดในวันที่ 17-18 ก.ย.นี้แล้ว ดังนั้นอาจจะมีความคิดเห็นต่างๆ ออกมา ซึ่งนักลงทุนต่างก็โฟกัสกันอยู่ ส่วนปัจจัยในประเทศมีแผนกระตุ้นเศรษฐกิจที่เข้ามาช่วยฟื้นความเชื่อมั่นนักลงทุนได้ค่อนข้างดี
แนวโน้มการลงทุนบ่ายนี้ คาดตลาดหุ้นไทยคงจะปรับตัวขึ้นไปต่อ โดยมีแนวรับ 1,378-1,370 จุด ส่วนแนวต้าน 1,388-1,394 จุด
 
บล.ธนชาต ระบุในบทวิเคราะห์ (3 ก.ย.) SET เช้านี้ปรับสูงขึ้นตามตลาดหุ้นทั่วโลกทดสอบแนวต้าน 1,380 +/- จุด หลังตัวเลขเศรษฐกิจสหรัฐออกมาดี นำโดย SCC รวมถึงหุ้นขนาดกลางและเล็ก อย่างกลุ่มโรงพยาบาล และรับเหมา
ขณะที่ การฟื้นตัวนำโดยหุ้นขนาดใหญ่อย่าง SCC และ ADVANC รวมไปถึงกลุ่มธนาคาร มีแนวโน้มหนุน SET ปรับสูงขึ้นต่อไปปิด Gap ที่ 1,408 จุด (แนวต้านระยะสั้นที่ 1,388 จุด) ขณะที่ในทางกลยุทธ์ยังแนะนำ “Selective” กลุ่มหุ้นที่ได้รับผลดีจากนโยบายกระตุ้นเศรษฐกิจรัฐบาล อย่างกลุ่มรับเหมา+วัสดุก่อสร้าง ค้าปลีก และอสังหาฯ ต่อเนื่อง อย่าง CK-STEC-ITD-SCC-KTB-CPALL-KTC-QH และ PS
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,863.42 ล้านบาท ปิดที่ 5.65 บาท ไม่เปลี่ยนแปลง
AJD มูลค่าการซื้อขาย 997.05 ล้านบาท ปิดที่ 1.66 บาท เพิ่มขึ้น 0.02 บาท
SCC มูลค่าการซื้อขาย 882.39 ล้านบาท ปิดที่ 508.00 บาท เพิ่มขึ้น 12.00 บาท
ADVANC มูลค่าการซื้อขาย 726.54 ล้านบาท ปิดที่ 239.00 บาท เพิ่มขึ้น 1.00 บาท
AOT มูลค่าการซื้อขาย 636.93 ล้านบาท ปิดที่ 278.00 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์